Charlotte Dyremose (KF), 2014-02-20:
Man skal da ikke komme og sige, at der ikke er forskel på holdningerne herinde i Folketingssalen; det går da helt fra den ene yderlighed til den anden.
Og så er det her jo et meget sjovt tidspunkt i debatten lige at komme ind, her, hvor vi lige er ved at finde ud af, om det så alene er til gunst for lejerne eller udlejerne eller den ene af parterne eller måske dem begge to.
Det er ikke så underligt, hvis der er nogen, der er forvirret.
Fra konservativ side er vi jo med i det her forlig, og det er vi, fordi vi mener, at der er en række elementer her, som er med til at sørge for en større tilskyndelse til at lave energibesparelser.
Hvis ikke vi mente det, var vi nok ikke med, så derfor er det måske ikke nogen stor overraskelse, at vi har det synspunkt.
Vi mener, der er en række elementer her, som kan være med til at sørge for den her tilskyndelse til at lave energiforbedringer og derfor være til gavn for vores miljø.
Vi har også været opmærksomme på, at ejerne mener, at der er nogle problemer her, og der skal ikke være nogen tvivl om, at der også hos os en bekymring for, om det her er nok.
Men det er jo også sådan, at de her regler er et supplement til den gældende lovgivning på området, og derfor er der jo mulighed for, hvis man mener, de her regler er så fuldstændig håbløse, at man så benytter sig af de gældende regler, og derfor er det svært at forestille sig, at det her direkte vil trække tingene baglæns.
Om det så vil trække tingene forlæns nok i forhold til, hvad vi har ønsket os, må tiden jo vise, og det vil vi også fra konservativ side være ganske opmærksomme på, og derfor er vi sådan set også ganske glade for, at det står i bemærkningerne, at der skal være en evaluering, når det her har virket i 2 år, for så må vi jo på det tidspunkt se ganske nøje på, om tingene også virker efter hensigten og så gøre noget ved det, hvis ikke de gør det.
Men lad os nu håbe, at de gør det.
Ud over det og ud over den bekymring, som vi så forhåbentlig ikke behøver at have, men som, hvis vi har den, vi i hvert fald har mulighed for at tage stilling til om 2 år uanset regeringens farve, er der en anden lille ting, jeg godt lige vil slå ned på, og det er også i forhold til det her med dokumentationen for de totaløkonomiske projekter, hvor man kan foreslå to certificerede energimærkningsfirmaer.
Så er det altså op til lejerne, helt almindelige danskere med helt almindelige jobs, der bor i helt almindelige lejligheder, at finde ud af, hvilket af de her energimærkningsfirmaer det så bør være, der tager stilling til det her.
Jeg er glad for, at det ikke er mig.
Jeg tror ikke, det er sådan helt fuldstændig ligetil at vurdere, hvilket af dem det burde være.
Og alt andet lige, når de allerede er certificeret, som Venstres ordfører også var inde på, må vi jo forudsætte, at de gør tingene efter en nogenlunde ensartet praksis.
Så vi har en lille smule svært ved at forstå, at vi skal udskyde de her renoveringsprojekter i 3 uger, mens sygeplejersken og politibetjenten går rundt og prøver på at finde ud af, hvilket certificeret energimærkningsfirma, der bør træffe de her beslutninger.
Så jeg vil måske opfordre ministeren til, at vi under udvalgsarbejdet overvejer lidt, om det nu også er den rigtige måde at gøre det på.
Er det nødvendigt at udskyde projektet i 3 uger, er det rimeligt at sætte folk til at træffe de her beslutninger, når det nu i forvejen er certificerede firmaer, og hvis det er, om det så i hvert fald behøver at udskyde projektet i 3 uger.
3 ugers udskydelse af et projekt er i hvert fald ikke til gavn for noget miljø, og det komplicerer måske i virkeligheden sagerne ikke alene for udlejerne, men også for lejerne, som så bliver stillet over for de her overvejelser.
Alt i alt er det jo en aftale, vi er med i, og derfor er det også en aftale, vi støtter.
Så håber vi, vi kan lave lidt forbedringer under udvalgsarbejdet, og så ser vi frem til at se resultatet af lovforslaget og derfor også til at lave en evaluering af det om 2 år og måske oven i købet kunne gøre det endnu bedre til den tid, når vi har set resultatet af det nuværende.